Bejaarde sibbes op plaas oorval, beroofArgieffoto ŉ Bejaarde boer en sy suster is kort ná middernag Donderdag in hul plaashuis in die omgewing van die dorpie Addo, sowat 50 km noord van Port Elizabeth, oorval en beroof. Lennox Wells (86) het in sy kamer lê en slaap toe hy wakker gemaak is deur drie mans, van wie een ŉ vuurwapen by hom gehad het. Al drie was vermom, sê sers. Majola Nkohli, Oos-Kaapse polisiewoordvoerder. Die bejaarde het hom probeer teësit, maar die rowers het hom ŉ hou teen die kop toegedien en vasgebind, sê Nkohli “Hulle het toe na sy 88-jarige suster se kamer gegaan en haar ook vasgebind, maar nie aangerand nie.” Nkohli vertel die drie het kontant van die twee sibbes geëis en hulle gedwing om die kluis oop te sluit, waaruit hulle ŉ .303 en ŉ haelgeweer geneem het. Nadat hulle ook twee televisiestelle gebuit het, is hulle daar weg, maar dis nie bekend of dit te voet of in ŉ voertuig was nie. Die polisie het ŉ wenk opgevolg. “Die polisie het ŉ wenk opgevolg en een van die verdagtes binne vyf ure by sy huis op Addo in hegtenis geneem,” sê Nkohli, “en beslag gelê op die vuurwapen wat na bewering in die huisbraak gebruik is.” Die vermeende rower se twee medepligtiges verkeer nog op vrye voet, maar die polisie volg leidrade op. Laetitia Erasmus, plaaslike DA-raadslid, sê sitrusprodusente maak gereeld van seisoenwerkers gebruik. Jaarliks, wanneer die seisoen verby is en werkloosheid meteens drasties toeneem, het hulle te kampe met ŉ toename in huisbrake, maar ook in diefstal van “enigiets wat hulle kan swaai”, oftewel vir kontant kan verkoop. Dit sluit selfone, TV’s, rekenaars en vuurwapens in. Wanneer jy wel weggaan, sit jy iemand in jou huis om dit op te pas. “Ons gaan regtig nie baie weg nie,” sê Erasmus van inwoners van die omgewing se vrees vir huisbrake, ŉ algemene verskynsel. “En wanneer jy wel weggaan, sit jy iemand in jou huis om dit op te pas.” Sy vertel enige plek waar boosdoeners kan inbreek, loop deur, van skure tot pakhuise, wonings en motorhuise. Deesdae is veral sonpanele gewild, maar ook elektriese kabels, batterye en spilpunte kry gereeld voete. Intussen soek die Oos-Kaapse polisie steeds die rowers wat Dinsdag ŉ 87-jarige verlamde vrou van New Brighton, Port Elizabeth, tydens ŉ rooftog by haar huis in Rulastraat ernstig aangerand het. “Misdade teen ons bejaardes moet beskou word as misdade teen die hele gemeenskap,” het genl.maj. Dawie Rabie, bevelvoerder van die Motherwell-polisiegroepering, gesê. Hy het ŉ beroep op inwoners gedoen om deurentyd doodseker te maak dat veiligheidshekke gesluit is wanneer hulle die huis verlaat.